Document ID: 31997D0252

Komisijas Lēmums
(1997. gada 25. marts),
ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest pienu un piena produktus, kas paredzēti lietošanai pārtikā
(dokuments attiecas uz EEZ)
(97/252/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. jūnija Lēmumu 95/408/EK par nosacījumiem, lai pārejas periodam sastādītu to trešo valstu uzņēmumu pagaidu sarakstus, no kuriem dalībvalstīm ir atļauts ievest dažus dzīvnieku produktus, zvejniecības produktus vai dzīvas gliemenes [1], kurā grozījumi izdarīti ar Lēmumu 97/34/EK [2], un jo īpaši tā 2. panta 1. punktu,
tā kā ar Komisijas Lēmumu 95/340/EEK [3], kurā jaunākie grozījumi izdarīti ar Lēmumu 96/584/EK [4], ir noteikts to trešo valstu saraksts, no kurām dalībvalstis atļauj ievest pienu un piena produktus;
tā kā veselības un veterinārās sertifikācijas prasības piena un piena produktu importam no valstīm, kas minētas šajā sarakstā, ir paredzētas Kopienas Lēmumā 95/343/EEK [5], kurā jaunākie grozījumi izdarīti ar Lēmumu 97/115/EK [6];
tā kā Komisija ir saņēmusi no dažām trešām valstīm uzņēmumu sarakstus kopā ar garantijām par šo uzņēmumu pilnīgu atbilstību attiecīgajām Kopienas veselības prasībām un par to, ka neatbilstības gadījumā uzņēmuma eksporta darbību uz Eiropas Kopienu apturēs;
tā kā Komisija nav spējusi noskaidrot, vai visās attiecīgajās trešās valstīs uzņēmumi atbilst Kopienas prasībām un vai kompetento iestāžu dotās garantijas ir pamatotas;
tā kā, lai novērstu šo valstu piena un piena produktu tirdzniecības apturēšanu, attiecībā uz minētajām valstīm ir jāparedz papildu laika posms, kurā dalībvalstis varēs turpināt ievest pienu un piena produktus no uzņēmumiem, ko tās ir atzinušas; tā kā šajā laika posmā Komisija apkopos vajadzīgās garantijas no attiecīgajām valstīm, lai varētu šīs valstis iekļaut minētajā sarakstā saskaņā ar Lēmumā 95/408/EK noteikto procedūru;
tā kā pēc šā laika posma beigām trešām valstīm, kas nebūs nosūtījušas savu uzņēmumu sarakstus saskaņā ar Kopienas noteikumiem, vairs nebūs atļauts eksportēt pienu un piena produktus uz Kopienu;
tā kā tādēļ dalībvalstis pašas būs atbildīgas par pārbaudi, vai uzņēmumi, no kuriem tās ieved pienu un piena produktus, atbilst ražošanas prasībām un prasībām attiecībā uz minēto produktu laišanu tirgū, pie kam šīs prasības nedrīkst būt mazāk stingras kā Kopienas prasības;
tā kā attiecībā uz dažām valstīm var izveidot to uzņēmumu pagaidu sarakstus, kas ražo pienu un piena produktus;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Dalībvalstis atļauj ievest pienu un piena produktus no pielikumā uzskaitītajiem uzņēmumiem.
2. Līdz 1997. gada 1. jūlijam dalībvalstis var atļaut ievest pienu un piena produktus no to trešo valstu uzņēmumiem, kuras nav minētas šā lēmuma pielikumā.
3. Uz pienu un piena produktiem joprojām attiecas Kopienas veterinārie noteikumi, kas ietverti citur.
2. pants
Šo lēmumu piemēro no 1997. gada 1. aprīļa.
3. pants
Šis lēmums ir adresēts dalībvalstīm.
Briselē, 1997. gada 25. martā

Labels: 17
5
0
3
6